*Pārredzamība*

Saturs

*[1.](#_Toc528754813)* [TIESISKAIS REGULĒJUMS 4](#_Toc528754813)

[1.1. Eiropas Savienības līgumi 4](#_Toc528754814)

[1.3. VDAR 4](#_Toc528754815)

[*2.* PĀRREDZAMĪBAS NOZĪME SASKAŅĀ AR VDAR 5](#_Toc528754816)

[2.1. Pārredzamības elementi saskaņā ar VDAR (12.pants) 5](#_Toc528754817)

[2.1.1. “Kodolīga, pārredzama, saprotama un viegli pieejama” 5](#_Toc528754818)

[2.1.2. “Skaidra un vienkārša valoda” 6](#_Toc528754819)

[2.1.3. Informācijas sniegšanas veids (12.panta, 1.punkts un 5.punkts “bezmaksas”). 6](#_Toc528754820)

[2.2. Informācija, kas jāsniedz datu subjektam (13. un 14.pants) 7](#_Toc528754821)

[2.2.1. Kāda informācija jāsniedz? 7](#_Toc528754826)

[2.2.2. Kāda papildus informācija jāsniedz? 7](#_Toc528754827)

[2.2.3. Kā informācija būtu jāsniedz? 8](#_Toc528754829)

[2.2.4. Kad sniegt informāciju? 8](#_Toc528754830)

[2.2.5. Kad jāpaziņo par izmaiņām pārredzamības informācijā, ko sniedz datu pārziņi? 9](#_Toc528754831)

[2.3. Īstenošanas kārtība 9](#_Toc528754832)

[2.3.1. Paziņojumi par privātumu 9](#_Toc528754834)

[2.3.2. “Stūmēja” un “vilcēja” paziņojumi 9](#_Toc528754835)

[2.3.3. Citi "atbilstoši pasākumi" 10](#_Toc528754836)

[2.3.4. Vizualizācija 10](#_Toc528754837)

[2.4. Datu subjekta tiesību īstenošana 10](#_Toc528754838)

[2.4.1. Atkāpes no pienākuma sniegt informāciju 11](#_Toc528754841)

[*3.* SECINĀJUMI UN PRAKTISKIE PADOMI 11](#_Toc528754842)

[*4.* ĀRĒJIE AVOTI UN TĪMEKĻA VIETNES 13](#_Toc528754843)

[Grāmatas 13](#_Toc528754844)

[29.panta darba grupas dokumenti 13](#_Toc528754845)

[Tīmekļa saites 13](#_Toc528754846)

[*5.* ATSAUCES 13](#_Toc528754847)

# TIESISKAIS REGULĒJUMS

## Eiropas Savienības līgumi

*Līguma par Eiropas Savienību (LES) 1.pants* -> “…lēmumu pieņemšana ir cik iespējams atklāta un cik iespējams tuvināta pilsoņiem.”;

*LES 11.panta 2.punkts* -> “Iestādes uztur atklātu, pārredzamu un pastāvīgu dialogu ar minētajām apvienībām un pilsonisko sabiedrību.”;

*Līguma par Eiropas Savienības darbību (LESD) 15.pants* -> “*Jebkuram Savienības pilsonim […] ir tiesības piekļūt Savienības iestāžu un struktūru dokumentiem. […] Katra iestāde nodrošina sava darba pārredzamību…”.*

* 1. ES Pamattiesību harta

Pārredzamība ir būtisks godprātīgas datu apstrādes principa elements. Šāda pārredzamība ir iekļauta ES Pamattiesību hartas 8. pantā.

*8.pants*

*Personas datu aizsardzība*

*1. Ikvienai personai ir tiesības uz savu personas datu aizsardzību.*

*2. Šādi dati ir jāapstrādā* ***godprātīgi****, noteiktiem mērķiem un ar attiecīgās personas piekrišanu vai ar citu likumīgu pamatojumu, kas paredzēts tiesību aktos. Ikvienam ir pieejas tiesības datiem, kas par viņu savākti, un tiesības ieviest labojumus šajos datos.*

*3. Atbilstību šiem noteikumiem kontrolē neatkarīga iestāde.*

## VDAR

***39.******apsvērums***

*… Fiziskām personām vajadzētu būt pārredzamam tam, ka viņu personas datus vāc, izmanto, aplūko vai citādi apstrādā, un tam, kādā apjomā personas dati tiek vai tiks apstrādāti. Pārredzamības principa pamatā ir prasība, ka visa informācija un saziņa, kas saistīta ar minēto personas datu apstrādi, ir viegli pieejama un viegli saprotama un ka ir jāizmanto skaidra un vienkārša valoda. Minētais princips jo īpaši attiecas uz informāciju datu subjektiem par pārziņa identitāti un apstrādes nolūkiem, kā arī papildu informāciju, lai nodrošinātu godprātīgu un pārredzamu apstrādi attiecībā uz attiecīgajām fiziskajām personām, un viņu tiesībām saņemt apstiprinājumu un paziņojumu par to, kuri viņu personas dati tiek apstrādāti…*

***58.apsvērums***

*Pārredzamības principa pamatā ir prasība, ka visa informācija, kas adresēta sabiedrībai vai datu subjektam, ir kodolīga, viegli pieejama un viegli saprotama un ka tiek izmantota skaidra un vienkārša valoda un papildus – vajadzības gadījumā – vizualizācija. Šādu informāciju var sniegt elektroniski, piemēram, darot to pieejamu sabiedrībai tīmekļa vietnē. Tas ir jo īpaši svarīgi situācijās, kad iesaistīto personu skaits un praksē izmantoto tehnoloģiju sarežģītība apgrūtina datu subjekta iespējas zināt un saprast, vai tiek vākti viņa personas dati, kas to dara un kādā nolūkā – kā piemēram, tiešsaistes reklāmas gadījumā. Ņemot vērā, ka bērniem pienākas īpaša aizsardzība, ja apstrāde attiecas uz bērnu, informācija būtu jāsniedz un saziņa jāveic tik skaidrā un vienkāršā valodā, lai bērns to varētu viegli saprast.*

***5.panta 1.punkta a) apakšpunkts***

***Personas datu apstrādes principi***

*1.   Personas dati:*

|  |  |
| --- | --- |
| *a)* | *tiek apstrādāti likumīgi, godprātīgi un datu subjektam pārredzamā veidā (“likumīgums, godprātība un pārredzamība”);* |

# PĀRREDZAMĪBAS NOZĪME SASKAŅĀ AR VDAR

Pārredzamības princips ir saistīts ar godprātīguma un pārskatatbildības principiem. VDAR 5.pants (*Personas datu apstrādes principi*) uzliek par pienākumu datu pārziņiem spēt pierādīt, ka personas dati tiek apstrādāti pārredzamā veidā. Saskaņā ar 29. panta datu aizsardzības darba grupas[[1]](#endnote-1) viedokli pārskatāmības mērķis ir dot datu subjektiem tiesības saukt datu pārziņus un apstrādātājus pie atbildības un pārvaldīt savus personas datus[[2]](#endnote-2). Šis mērķis tiek realizēts, ieviešot īpašas praktiskas prasības, kuras jāievēro visos apstrādes posmos: pirms datu apstrādes vai tās sākumā, kad tiek vākti personas dati, un visa apstrādes perioda laikā.

## Pārredzamības elementi saskaņā ar VDAR (12.pants)

### “Kodolīga, pārredzama, saprotama un viegli pieejama”

Šīs prasības pirmās divas daļas nozīmē, ka datu pārziņiem efektīvi un īsā veidā jāsniedz informācija/jāveic saziņa, lai izvairītos no informatīvās nogurdināšanas (citiem vārdiem sakot, pārslogot datu subjektus ar informāciju). Veids, kā to izdarīt, varētu būt pakāpeniska komunikācija, kurā subjekti tiek informēti par viņu tiesībām soli pa solim (piemēram, sniedzot galveno informāciju īsā paziņojumā, bet pārējo - datu vākšanas vietā). Šai informācijai jābūt atsevišķai no cita veida informācijas, kas nav saistīta ar privātumu, piemēram, līguma noteikumiem.

Prasība, ka informācija ir "saprotama", nozīmē, ka tai būtu jābūt saprotamai vidējam paredzētās auditorijas loceklim, šajā situācijā - vietējās sabiedrības vidusmēra iedzīvotājam. Datu subjektiem jāspēj iepriekš noteikt, kāds ir apstrādes apjoms un sekas. 29.panta darba grupa (DG29) iesaka datu pārziņiem nepārprotami skaidrā valodā norādīt, kādas būs konkrētās apstrādes faktiskās sekas, jo īpaši, ja šādas sekas var ietekmēt datu subjektu pamattiesības[[3]](#endnote-3).

"Viegli pieejama" nozīmē, ka datu subjektam nevajadzētu meklēt informāciju. Tā vietā informācija būtu jāuzrāda acīmredzamā veidā, lai subjektam tā būtu pieejama bez pūlēm.

### “Skaidra un vienkārša valoda”

Prasība izmantot skaidru un vienkāršu valodu nozīmē, ka informācija būtu jāsniedz pēc iespējas vienkāršāk, izvairoties no sarežģītām teikumu un valodas konstrukcijām. Informācijai vajadzētu būt konkrētai un galīgai; tai nevajadzētu būt abstraktai vai neviennozīmīgi formulētai un nevajadzētu atstāt iespēju to dažādi interpretēt[[4]](#endnote-4). Personas datu apstrādes mērķim un juridiskajam pamatam jābūt skaidram. Jāizvairās no jebkāda neskaidra apstrādes nolūka formulējuma, piemēram, "pakalpojumu attīstībai nākotnē" vai "izpētes nolūkos". Datu subjektam sniegtajai informācijai nevajadzētu saturēt pārmērīgi juridisku, tehnisku vai profesionālu valodu vai terminoloģiju[[5]](#endnote-5).

Vietējām pašvaldībām būtu arī jānodrošina, ka izmantotais vārdu krājums, tonis un stils, kādā tiek runāts ar bērniem, ir piemērots un rezonē ar bērniem, lai viņi atpazītu, ka ziņojums/informācija ir paredzēta viņiem[[6]](#endnote-6).

### Informācijas sniegšanas veids (12.panta, 1.punkts un 5.punkts “bezmaksas”).

Datu pārziņi nevar iekasēt maksu no datu subjektiem par informāciju, kas sniegta saskaņā ar 13. un 14.pantu (informācija, kas jāsniedz datu subjektam) vai saziņu un darbībām, kas veiktas saskaņā ar 15.-22.pantu (datu subjektu tiesības) un 34.pantu (datu subjekta informēšana par personas datu aizsardzības pārkāpumu). Šajā noteikuma ir viens izņēmums: datu subjekta pieprasījumi ir acīmredzami nepamatoti vai pārmērīgi, jo īpaši to regulāras atkārtošanās dēļ. Šajā gadījumā pārzinis var pieprasīt saprātīgu maksu, ņemot vērā administratīvās izmaksas, kas saistītas ar informācijas vai saziņas nodrošināšanu vai pieprasītās darbības veikšanu. Ir svarīgi, lai datu pārziņi apzinātos, ka viņu pienākums ir spēt pierādīt pieprasījuma acīmredzami nepamatoto vai pārmērīgo raksturu. Tāpēc pašvaldībām nav ieteicams iekasēt maksu no iedzīvotājiem par informāciju, kas sniegta saskaņā ar VDAR.

## Informācija, kas jāsniedz datu subjektam (13. un 14.pants)



### Kāda informācija jāsniedz?

VDAR 13. un 14.pants nosaka, kādu informāciju nepieciešams sniegt datu subjektam. Regulā ir atšķirība starp gadījumiem, kad dati iegūti no datu subjekta (13.pants) un kad tie nav iegūti no datu subjekta (14.pants). Vietējām pašvaldībām būtu jānodrošina:

1. Informācija par pārziņa identitāti un kontaktinformācija;
2. datu aizsardzības speciālista kontaktinformācija;
3. apstrādes nolūki un to pamatojums tiesību aktos – pašvaldībām galvenokārt pamatojums būs 6.panta, 1.punkta e) apakšpunkts: lai izpildītu uzdevumu, ko veic īstenojot pārzinim likumīgi piešķirtās oficiālās pilnvaras un attiecīgie noteikumi dalībvalsts tiesību aktos;
4. apstrādāto datu veids, ja datu subjekts tos nav sniedzis;
5. iespējamo datu saņēmēju identitāte - tajā ietilpst ne tikai trešās personas, bet arī datu apstrādātāji un kopīgi pārziņi. Definējot dažādas datu saņēmēju kategorijas, pārzinim jābūt pēc iespējas konkrētākam.

### Kāda papildus informācija jāsniedz?

Pirmkārt, lai nodrošinātu godprātīgu un pārredzamu apstrādi, pārzinim jāinformē datu subjekts par:

1. laikposmu, cik ilgi personas dati tiks glabāti, vai kritēriji, ko izmanto minētā laikposma noteikšanai;
2. tiesībām pieprasīt no pārziņa piekļuvi datu subjekta personas datiem un to labošanu vai dzēšanu, vai apstrādes ierobežošanu attiecībā uz datu subjektu un tiesībām iebilst pret apstrādi, kā arī tiesībām uz datu pārnesamību;
3. tiesībām jebkurā brīdī atsaukt piekrišanu, ja apstrāde pamatojas uz piekrišanu;
4. tiesībām iesniegt sūdzību uzraudzības iestādei;
5. to, ka pastāv automatizēta lēmumu pieņemšana, tostarp profilēšana, un jēgpilni jāsniedz informācija par tajā ietverto loģiku, kā arī par šādas apstrādes nozīmīgumu un paredzamajām sekām attiecībā uz datu subjektu.

Informācijai par profilēšanu ir jābūt ne tikai viegli pieejamai datu subjektiem, bet tā jādara viņiem zināma. Pārzinim vajadzētu atrast vienkāršus veidus, kā informēt datu subjektu par loģiku vai kritērijiem, kas tiek izmantoti automatizētai lēmumu pieņemšanai, bez sarežģītiem algoritmu skaidrojumiem.

Ja dati netika iegūti no datu subjekta, datu pārzinim būtu jāsniedz to avots. Ja datu subjekts sniedz datus, pārzinim jāinformē viņš vai viņa par to, vai personas datu sniegšana ir obligāta prasība.

Otrkārt, pārzinim jāinformē datu subjekti, ja viņi plāno apstrādāt datus jebkādiem citiem nolūkiem, kas atšķiras no tiem, kuriem dati tika vākti. Datu subjektiem jāsniedz informācija par šo citu nolūku un jebkāda attiecīgā papildu informācija, kas ir identiska informācijai, kas tika sniegta sākotnējam nolūkam (apstrādes periods, apstrādes juridiskais pamats utt.). Iegūstot datus, būtu lietderīgi informēt datu subjektus par iespējamu apstrādi nākotnē, ja tas visticamāk tiks veikts, ņemot vērā pārziņa darbību.



### 2.2.3. Kā informācija būtu jāsniedz?

Noklusētais veids, kā sniegt informāciju un sazināties ar datu subjektiem, ir rakstisks. Tomēr VDAR ļauj informāciju sniegt arī izmantojot citus līdzekļus, tostarp elektroniskos. Saskaņā ar DG29 ir būtiski, lai informācijas sniegšanai izvēlētā(s) metode(s) būtu atbilstoša(s) konkrētajiem apstākļiem[[7]](#endnote-7). Informācija pēc pieprasījuma var tikt sniegta datu subjektam mutiski, ja viņu identitātes informāciju pierāda citi (t.i., bez mutvārdu) līdzekļi. Šajā noteikumā ir izņēmums attiecībā uz to informāciju, kas jāsniedz datu pārzinim saskaņā ar 13. un 14.pantu - šī informācija var tikt izpausta subjektam bez identitātes pārbaudes. Mutiskā informācijas sniegšana ne vienmēr nozīmē informāciju, ko viena persona mutiski sniedz otrai personai, tas var nozīmēt arī automatizētu mutisku informāciju. Saskaņā ar DG29, datu pārzinim vajadzētu dot iespēju datu subjektam atkārtoti noklausīties iepriekš ierakstītas ziņas, jo īpaši, ja tas attiecas uz datu subjektiem ar redzes traucējumiem vai citiem datu subjektiem, kuriem var rasties grūtības piekļūt informācijai vai izprast to rakstveidā. Arī gadījumos, kad tiek sniegta mutiska informācija, datu pārziņiem joprojām jāspēj pierādīt, ka tie ievērojuši VDAR prasības. Lai to izdarītu, viņiem būtu jānodrošina, ka viņi reģistrē 1) pieprasījumu sniegt informāciju mutiski; 2) metodi, ar kuru tika pārbaudīta datu subjekta identitāte; un 3) to, ka informācija tika sniegta datu subjektam[[8]](#endnote-8).

### 2.2.4. Kad sniegt informāciju?

Informācija par personas datu apstrādi datu subjektam jāsniedz datu iegūšanas laikā (13.panta 1.punkts). Ja dati nav tieši iegūti no datu subjekta, bet no cita avota, informāciju datu subjektam sniedz saprātīgā termiņā, bet ne vēlāk kā viena mēneša laikā pēc datu iegūšanas, ņemot vērā konkrētos apstākļus. Pastāv divi specifiski gadījumi: pirmkārt, kad personas datus ir paredzēts izmantot saziņai ar datu subjektu, informācija jāsniedz vēlākais tad, kad ar minēto datu subjektu notiek pirmā saziņa; un, otrkārt, ja ir paredzēts datus izpaust citam saņēmējam - vēlākais tad, kad personas dati pirmoreiz tiek izpausti.

Šo periodu var pagarināt vēl uz diviem mēnešiem (kopā maksimāli trīs mēneši), ņemot vērā pieprasījumu sarežģītību un skaitu (piemēram, ja pieprasījums ietver vairākas datubāzes). Viena mēneša laikā pēc pieprasījuma saņemšanas pārzinim jāinformē datu subjekts par jebkuru šādu pagarinājumu, kā arī aizkavēšanās iemesliem un par subjekta tiesībām iesniegt sūdzību.

### 2.2.5. Kad jāpaziņo par izmaiņām pārredzamības informācijā, ko sniedz datu pārziņi?

Saskaņā ar DG29, ja izmaiņām informācijā varētu būt nopietna ietekme uz datu subjektu, datu pārziņiem informācija būtu jāsniedz datu subjektam labu laiku pirms izmaiņas faktiski stājas spēkā[[9]](#endnote-9). Tas jādara skaidrā un efektīvā veidā. Personām vajadzētu būt pietiekami daudz laika, lai apsvērtu izmaiņu būtību un ietekmi un īstenotu savas tiesības attiecībā uz izmaiņām saskaņā ar VDAR, piemēram, lai iebilstu pret apstrādi. DG29 iesaka regulāri atgādināt datu subjektiem par datu apstrādes apjomu[[10]](#endnote-10).

Plānojot apstrādāt datus citam nolūkam nekā tam, dēļ kura dati tika iegūti, pirms jaunās apstrādes uzsākšanas par to jāinformē datu subjekti.

## 2.3. Īstenošanas kārtība

Īstenošanas kārtība ir formāti, kādos datu pārziņi izpilda savus pienākumus saskaņā ar VDAR, lai sniegtu informāciju datu subjektiem.



### Paziņojumi par privātumu

Attiecībā uz tiešsaistes platformām DG29 iesaka vienota paziņojuma vietā izmantot vairāku pakāpju paziņojumu par privātumu, lai saistītu dažādas informācijas kategorijas, kas jānodrošina datu subjektam[[11]](#endnote-11). Šī pieeja ļauj lietotājiem pāriet tieši uz to paziņojuma sadaļu, kuru viņi vēlas izlasīt. Veidojot šādu vairāku pakāpju paziņojumu, pārziņiem jācenšas nodrošināt skaidru un saprotamu pārskatu (vai saturu), lai datu subjekti zinātu, kur viņi var atrast katru informācijas daļu.

### “Stūmēja” un “vilcēja” paziņojumi

29.panta darba grupa arī ievieš "stūmēja" (*push*) un "vilcēja" (*pull*) paziņojumu izmantošanu. Galvenā atšķirība ir tāda, ka pēdējā gadījumā tiek sagaidīts, ka vietnes lietotāji paši pieprasa informāciju (šajā gadījumā informāciju par viņu datu apstrādi), bet pirmajā gadījumā paziņojums tiek "izstumts" uz ekrāna bez jebkādām lietotāja darbībām. DG29 sniedz piemērus un definīcijas stūmēja “tieši laikā” pārredzamības informatīvajiem paziņojumiem un vilcēja paziņojumiem - ar privātuma informācijas paneļiem un apmācībām, kas sniedz iespēju uzzināt vairāk[[12]](#endnote-12):

* Paziņojumi “tieši laikā” (*just-in-time*) tiek izmantoti, lai *ad hoc* veidā sniegtu konkrētu "privātuma informāciju", kā un kad datu subjektam to vissvarīgāk ir izlasīt. Šī metode var būt noderīga, ja pašvaldības tīmekļa vietne nodrošina noteiktu pakalpojumu, kas tiek veikts tiešsaistē pēc veidlapas aizpildīšanas. Pirms persona noformē veidlapu, šāds brīdinājums var parādīties ekrānā.
* *Privātuma informācijas panelis* ir vienots punkts, kurā datu subjekti var skatīt "privātuma informāciju" un pārvaldīt savas konfidencialitātes izvēles, atļaujot vai aizliedzot attiecīgajā pakalpojumā izmantot savus datus konkrētajā veidā.

### Citi "atbilstoši pasākumi"

Saskaņā ar DG29 atbilstoši pasākumi ārpus digitālās vides var būt:

* Drukāts eksemplārs / papīra formāts: rakstiski paskaidrojumi, bukleti;
* Tālruņa vide: reālas personas sniegti mutvārdu paskaidrojumi, automatizēta vai iepriekš ierakstīta informācija ar iespējām dzirdēt sīkāku informāciju;
* QR kodi, balss brīdinājumi, rakstiskas ziņas viedajās ierīcēs, īsziņas vai e-pastu nosūtītas ziņas un citi;
* Tiešās saskares vide: mutiski paskaidrojumi vai rakstiski paskaidrojumi, kas sniegti drukātas vai zūdošas kopijas formātā[[13]](#endnote-13).

### Vizualizācija

VDAR paredz vizualizācijas rīkus (jo īpaši atsaucoties uz ikonām, sertifikācijas mehānismiem un datu aizsardzības zīmogiem un marķējumiem). Ikonu ideja ir nodrošināt pieejamu informāciju datu subjektiem, izmantojot standartizētus simbolus vai attēlus, kas atzīti visā ES. "Ikonu koda" izstrāde vēl nav sākusies. VDAR arī paredz izmantot datu aizsardzības sertifikācijas mehānismus, datu aizsardzības zīmogus un marķējumus, lai parādītu atbilstību regulai. Sertifikācijas mehānismus nosaka dalībvalstis, uzraudzības iestādes, Eiropas Datu aizsardzības uzraudzītājs vai Komisija, un tie ir paredzēti, lai spētu pierādīt, ka pārzinis atbilst VDAR prasībām, parādot, ka tas īsteno tehniskos un organizatoriskos pasākumus, lai izpildītu datu aizsardzības standartus. Šie formāti var tikt piemēroti struktūrām, kas nav publiskas iestādes, piemēram, autonoms pašvaldības uzņēmums.

## 2.4. Datu subjekta tiesību īstenošana

Datu subjektiem ir tiesības saņemt informāciju no datu pārziņiem par saviem personas datiem. Informācija, kas jānodrošina saskaņā ar VDAR, ir skaidri norādīta regulas 13. un 14.pantā un datu subjektiem nav jāiesniedz pieprasījums vai jāveic citi aktīvi pasākumi, lai to iegūtu atšķirībā no gadījumiem, kad tiek īstenotas citas viņu tiesības (tiesības piekļūt datiem, labot vai dzēst tos u.c.).



### 2.4.1. Atkāpes no pienākuma sniegt informāciju

Tiesības uz informāciju nav absolūtas vai, citiem vārdiem sakot, noteiktos gadījumos tās ir ierobežotas.

Pirmā atkāpe ir tad, kad pieprasījums ir acīmredzami nepamatots vai pārmērīgs, jo īpaši tā atkārtotā rakstura dēļ. Tādā gadījumā datu pārzinis var pavisam atteikties rīkoties saistībā ar šo pieprasījumu, nevis iekasēt no datu subjekta saprātīgu samaksu, kā minēts iepriekš. Pārzinim jāpierāda, ka pieprasījums ir acīmredzami nepamatots vai pārmērīgs. Tam jāinformē datu subjekts bez nepamatotas kavēšanās un ne vēlāk kā 1 mēneša laikā pēc pieprasījuma saņemšanas par sava lēmuma iemesliem. Atteikumā jāiekļauj informācija par iespēju iesniegt sūdzību uzraudzības iestādei un vērsties tiesā.

Otrais izņēmums saistīts ar subjektu piekļuves tiesībām, kad pārzinim ir pamatotas šaubas par viņu identitāti. Šajā gadījumā pārziņi var pieprasīt papildu informāciju, kas nepieciešama, lai apstiprinātu datu subjekta identitāti, un galu galā viņi var atteikt informāciju.

Trešais izņēmums attiecas uz informāciju saskaņā ar 13. un 14.pantu. Dažos gadījumos pašvaldības ir atbrīvotas no pienākuma sniegt iepriekšminēto informāciju. Kad datus iegūst no datu subjekta, vienīgā šāda situācija ir tad, kad viņa vai viņas rīcībā jau ir attiecīgā informācija (13.panta 4.punkts). Ja dati nav iegūti no subjekta, izņēmumi ir vairāki (14.panta 5.punkts):

* informācija jau ir datu subjekta rīcībā;
* kad izrādās, ka šādas informācijas sniegšana nav iespējama vai tā prasītu nesamērīgi lielas pūles vai padarītu apstrādes mērķu sasniegšanu neiespējamu vai būtiski traucētu to sasniegšanu; piemēram, neiespējami būtu sniegt informāciju tādā gadījumā, kad pārzinim nav nekādas iespējas sazināties ar datu subjektu;
* kad iegūšana vai izpaušana ir skaidri paredzēta ES vai ES dalībvalsts tiesību aktos, kas būtu visizplatītākais nosacījums vietējām pašvaldībām;
* kad ir jāsaglabā personas datu konfidencialitāte, ievērojot dienesta noslēpuma glabāšanas pienākumu, ko reglamentē ar Savienības vai dalībvalsts tiesību aktiem, ieskaitot statūtos noteiktu pienākumu glabāt noslēpumu; šis izņēmums var būt piemērojams autonomiem pašvaldību uzņēmumiem un līdzīgām struktūrām.

Saskaņā ar DG29 šos izņēmumus būtu jāinterpretē un jāpiemēro šauri[[14]](#endnote-14).

# SECINĀJUMI UN PRAKTISKIE PADOMI

Pārredzamības princips ir viens no VDAR pamatiem. Daudzos veidos tas nodrošina, ka fiziskām personām pieejama visa nepieciešamā informācija, lai tās būtu informētas gan par to, kādi personas dati tiek apstrādāti par viņiem, gan par iespējām izmantot savas tiesības saskaņā ar regulu. Informācijai jābūt viegli pieejamai un viegli saprotamai skaidrā un vienkāršā valodā.

Vietējām pašvaldībām būtu ieteikums sastādīt sarakstu ar visu sniedzamo informāciju, ko pieprasa VDAR un izvēlēties vislabāko kārtību, kādā sasniegt personas, kuru datus tās apstrādā. Piemēram, tās var izveidot informācijas datu lapas un izvietot publiski pieejamos kabinetos/telpās un izveidot brošūras, kas ietver informāciju saskaņā ar 13. un 14.pantu un izplatīt tos. Elektroniskie līdzekļi var būt noderīgi, piemēram, ja organizācijai ir tiešsaistes vietne vai platforma, bet atsevišķos gadījumos var būt nepieciešami papīra formāti. Īpaša uzmanība jāpievērš gadījumos, kad pašvaldību tīmekļa vietnes piedāvā tiešsaistes pakalpojumus. Tāpat būtu jāpatur prātā, ka daži autonomi pašvaldību uzņēmumi (piemēram, sabiedriskā transporta uzņēmumi), veic dažāda veida datu apstrādes un strādā ar milzīgām datu bāzēm, tādēļ tām būtu jāpieliek īpašas pūles, lai izveidotu datu subjektiem sniedzamo informāciju korekti saskaņā ar 13. un 14.punktu.

# ĀRĒJIE AVOTI UN TĪMEKĻA VIETNES

## Grāmatas

* **Voigt, P., von dem Bussche, A.**, The EU General Data Protection Regulation (GDPR) – А Practical Guide, Springer International Publishing (2017);
* Bird & Bird Guide to General Data Protection Regulation (2016);
* EU General Data Protection Regulation (GDPR). An Implementation and Compliance Guide, IT Governance Publishing, Cambridgeshire (2016).

## 29.panta darba grupas dokumenti

* 29.darba grupa, Vadlīnijas par datu aizsardzības speciālistiem (DAS), WP 243;
* 29.darba grupa, Atzinums 06/2014 par personas datu apstrādātāja likumīgo interešu jēdzienu saskaņā ar Direktīvas 95/46/EK 7. pantu, WP 217.

## Tīmekļa saites

* <http://europa.eu/rapid/press-release_IP-18-386_lv.htm>
* <https://ec.europa.eu/commission/priorities/justice-and-fundamental-rights/data-protection/2018-reform-eu-data-protection-rules_lv>

# ATSAUCES

1. 29. panta darba grupa (DG29) izveidota, pamatojoties uz 29.pantu Direktīvā 95/46/EK, kura aizstāta ar VDAR. Darba grupas mērķis ir sniegt atzinumus un ieteikumus, kā arī konsultācijas par personas datu aizsardzību. [↑](#endnote-ref-1)
2. 29. panta darba grupa, Pārredzamības pamatnostādnes saskaņā ar Regulu 2016/679, 5.lpp. [↑](#endnote-ref-2)
3. Turpat, 7.lpp. [↑](#endnote-ref-3)
4. Turpat, 8.lpp. [↑](#endnote-ref-4)
5. Turpat, 9.lpp. [↑](#endnote-ref-5)
6. Turpat, 10.lpp. [↑](#endnote-ref-6)
7. Turpat, 12.lpp. [↑](#endnote-ref-7)
8. Turpat, 13.lpp. [↑](#endnote-ref-8)
9. Turpat, 17.lpp. [↑](#endnote-ref-9)
10. Turpat, 18.lpp. [↑](#endnote-ref-10)
11. Turpat, 17.lpp. [↑](#endnote-ref-11)
12. Turpat, 20.lpp. [↑](#endnote-ref-12)
13. Turpat, 21.lpp. [↑](#endnote-ref-13)
14. Turpat, 28.lpp. [↑](#endnote-ref-14)